Parkeringshus kollapset i Miami - flere savnet
En del av det seks etasjes høye parkeringshuset som ligger på området til Mimai-Dade Community College kollapset rundt klokken 11.40, lokal tid. Etter en time offentliggjør brannvesenet at minst en person har mistet livet, melder AP. - Fire andre har blitt fraktet til sykehus, og tilstanden er alvorlig for den av dem, sier talskvinne for brannvesenet Griselle Marino til nyhetsbyrået. Brannvesenet i Miami bekrefter overfor CBS4 at flere mennesker er fanget under ruinene av parkeringshuset som var under bygging. Ifølge Arnold Piedrahita i brannvesenet skal flere av de innesperrede ha ringt etter hjelp inne i ruinene kort tid etter at bygningen kollapset, melder nyhetsbyrået AP. - Vi trenger å finne ut hvor folk er. Vi kan ikke bare begynne å grave gjennom betong, fortalte han til WSVN-TV like etter hendelsen. Ifølge politiet skal kun bygningsarbeidere ha vært i bygget da det raste sammen, melder Huffingtonpost. Flybilder fra området viser at brannmenn nå går igjennom deler av den sammenraste bygningen. Mellom åtte og ti personer skal ha klart å komme seg på egen hånd ut av ruinene. En av arbeiderne som kom seg ut beskriver at etasjene falt sammen som pannekaker da bygningen raste sammen. Campusen som ligger like ved bygningen er evakuert for å gi redningsarbeidere mer plass for å arbeide. Ifølge politiet var det ingen studenter i området da bygningen kollapset.
Deler av et parkeringshus har rast sammen i Miami. Minst en er død og to skal fortsatt være fanget i ruinene.